এই সুশীলদের একটি অংশ গত সপ্তাহে লন্ডন এসেছিলেন। আবহাওয়া পরিবর্তনসংক্রান্ত ‘ফোকাস বাংলাদেশ’ নামের একটি সম্মেলনে যোগ দেয়াই ছিল তাদের মূল উদ্দেশ্য। মাত্র একদিনের এই আন্তর্জাতিক সম্মেলনে এসেছিলেন অর্থ উপদেষ্টা মীর্জ্জা আজিজুল ইসলাম, পরিবেশ ও বন মন্ত্রণালয়ের প্রধান উপদেষ্টার বিশেষর সহকারী রাজা দেবাশীস রায়সহ ৩৯ জনের বিরাট একটি দল। এই বিরাট দলের খরচ যোগাতে হয়েছে সরকারকেই। মাত্র একদিনের সম্মেলনে এত বড় দল আসার প্রয়োজন কি সেটা একটি বড় প্রশ্ন। তারও চেয়ে বড় প্রশ্ন হলো, একটি অরাজনৈতিক, অনির্বাচিত সরকার এ ধরণের জলবায়ু পরিবর্তনসংক্রান্ত নীতিনির্ধারণী সম্মেলন করার অধিকার কতটুকু রাখেন। কিন্তু এই প্রশ্নকে অগ্রাহ্য করার মতো সুশীলের সংকট পড়েনি। তাই সরকারি এ-দলে মূল প্রবন্ধ উপস্থাপনের জন্যে পাওয়া গেছে অর্থনীতিবিদ অধ্যাপক মোজাফফর আহমদকে। অংশগ্রহণের জন্যে পাওয়া গেছে পরিবেশবিদ ড. আইনুন নিশাতকে এবং বিশ্বসাহিত্য কেন্দ্রের প্রতিষ্ঠাতা ও বুদ্ধিজীবী প্রাক্তন শিক্ষক আবদুল্লাহ আবু সায়ীদকে! এদের মধ্যে একজন আবার আলোকিত মানুষ গড়ার কাজ করেন, যদিও র‌্যাবের নির্বিচার হত্যাকাণ্ডকে সমর্থন করেন। যে-মানুষটি আলোকিত মানুষ গড়ার কথা বলেন, সে মানুষটি র‌্যাবের হত্যাকাণ্ডকে কীভাবে সমর্থন করেন! এমন আলোকিত মানুষ আছেন বলেই বাংলাদেশের অবস্থা এখন এমন।